text: Betjent affyrede pistol for at stoppe fange
  25 april 2013 kl. 11.00
  Udlænding forsøgte at stikke af fra politiet, da han skulle flyttes fra arresten i Tønder.
  En politimand affyrede sin pistol, da han torsdag formiddag ville stoppe en mand, der var stukket af fra arresten.
  Betjenten affyrede et varselsskud, og det fik den flygtende mand til at stoppe op, oplyser Syd- og Sønderjyllands Politi.
  Fangen er en 42-årig udenlandsk mand. Betjentene var torsdag kørt til arresten i Tønder for at bringe ham til et retsmøde i Sønderborg.
  Men da han var kommet uden for, skubbede han den ene betjent omkuld og satte i løb.
  Begge betjente forsøgte at indhente ham, og det var i den forbindelse, at skuddet blev affyret.
  Ved retsmødet skulle det afgøres, om den 42-årige skal udleveres til Tyskland, oplyser politiet.
  Sidste år affyrede politiet i alt 49 skud, har Rigspolitiet oplyst til Berlingske torsdag.
  